**Årsaker til epilepsi som rammer ungdom**

**Epilepsiforskningsgruppa ved Drammen sykehus er takknemlige og stolte mottakere av midler fra Odd Fellow Medisinsk-Vitenskapelige Forskningsfond i 2018. Epilepsi er en av de aller vanligste lidelsene som rammer kroppens viktigste organ; hjernen. Det er en anfallslidelse som oppstår i alle aldersgrupper, og bare i Buskerud har omtrent 600 personer under 30 år denne diagnosen.**

Å være rammet av epilepsi betyr at en er utsatt for å få plutselige epileptiske anfall. Mange tenker på slike anfall som generaliserte rykninger i kroppen og bortfall av bevissthet, men det kan også ha andre uttrykksformer. Dersom anfallet oppstår innen en begrenset del av hjernen og ikke spres videre, vil symptomene avhenge av hvor i hjernen anfallet er lokalisert. Uansett innebærer diagnosen ofte usikkerhet og utrygghet for at anfall plutselig kan oppstå, og dette kan påvirke livskvalitet og livsutfoldelse i stor grad. Når det rammer i ungdomsårene, en sårbar og ofte søkende fase av livet, kan konsekvensene være ekstra store.

**All epilepsi har en årsak**

All overaktivitet i nevroner som fører til epileptiske anfall har en årsak. Det kan være arrvev etter en skade, komplikasjon etter fødsel eller gen-feil som forstyrrer reguleringen av elektriske potensialer. I omtrent 70% av tilfellene er imidlertid årsaken ukjent. Her har altså forskningen en stor jobb å gjøre. Per nå har vi ingen kurativ behandling mot epilepsi, vi har kun symptomlindring i form av anfallsdempende medisiner. For å finne en kur, er det åpenbart at en først må kjenne årsaken til sykdommen.

**Ungdomsepilepsi og personlighet**

I Drammen Epilepsiforskningsgruppe studerer vi den vanligste formen for epilepsi som rammer ungdom. Vi regner med at 200-250 personer i Buskerud har denne typen epilepsi. Årsaken er ukjent, men en tror at noe av forklaringen ligger i ledningsfeil i nervebaner som forbinder hjerneområder som initierer bevegelse med visse hjerneområder innen pannelappen. Disse områdene i pannelappen er dårlig kartlagt og forstått også hos friske, men vi vet at pannelappen er viktig for regulering av adferd og kontroll av impulsive handlinger. Vi har sett nærmere på dette ved å intervjue i underkant av 100 unge med denne typen epilepsi og funnet ut at mange av dem har et adferdsmønster som kan stemme med svikt i impulsregulering.

**Å finne svar på gåter**

Hva som gjør at disse nervebanene ikke utvikler seg riktig og gir opphav til både anfall og påvirket adferd, er fremdeles en gåte. Vi tror imidlertid at svaret er å finne i DNA-molekylet, hvor «oppskriften» eller malen på hvordan vi skal utvikle oss ligger lagret. En ser også at denne typen ungdomsepilepsi gjerne oppstår hos flere innen samme familie. Gjennom arbeidet vårt i Drammen bidrar vi til et større internasjonalt forskningsprosjekt med base ved King’s College i London, som tar sikte på å finne svar på noen av disse gåtene ved hjelp av DNA-prøver. Med forskningsstøtte fra Odd Fellow får vi nå muligheten til å styrke dette samarbeidet og knytte tettere bånd med den internasjonale ekspertgruppen. For å komme videre i kartleggingen av hjernen, vårt viktigste, men minst forståtte organ, og i forståelsen av hvordan hjernesykdom som epilepsi utvikles og hvordan en slik utvikling kan stoppes og bremses, er vi avhengig av å bygge stein på stein. Videre er vi avhengige av et godt og tett samarbeid på tvers av landegrenser, slik at kompetanse og ressurser kan legges sammen til en størst mulig samlet styrke. Vi er stolte av å være sentrale i dette arbeidet for ungdom med epilepsi og takker Odd Fellow for støtten på veien.